钦定古今图书集成/明伦汇编/家范典/第039卷 > 童蒙须知 > 《衣服冠履第一》
## 钦定古今图书集成/明伦汇编/家范典/第039卷 > 童蒙须知 > 《衣服冠履第一》

大抵为人先要身体端正，自冠巾衣服鞋袜，皆须收
拾爱护，常令洁净整齐。我先人常训子弟云：“男子有
三紧，谓头紧、腰紧、脚紧。”头谓头巾未冠者总髻，腰谓
以绦或带束腰，脚谓鞋袜。此三者要紧束，不可宽慢。
宽慢则身体放肆不端严，为人所轻贱矣。

凡著衣服，必先提整襟领，结两纴纽带，不可或有阙
落。饮食照管，勿令污坏。行路看顾，勿令泥渍。

凡脱衣服，必齐整折叠箱笥中，勿散乱顿放，则不为
尘埃杂秽所污，仍易于寻取，不致散失。著衣既久，则
不免垢腻，须要勤勤洗澣，破绽则补缀之尽，补缀何
害，只用完洁。

凡盥面，必以巾帨遮护衣领，卷束两袖，勿令有所湿。
凡就劳役，必去上笼。衣服只著短便爱护，勿使损污。
凡日中所著衣服，夜卧必更，则不藏蚤虱，不即敝坏。
苟能如此，则不但威仪可法，又可不费衣服。晏子一
狐裘三十年，虽意在以俭化俗，亦其爱惜有道也。此
最饬身之要，毋忽。